Jacob Jensen (V), 2024-01-18:
Jeg har selvfølgelig, som man plejer, en tale med fra ministeriet, som har forberedt argumenterne, også politisk, i forhold til hvordan jeg og dermed regeringen ser på det her.
Men den tror jeg jeg lægger til side nu, for det her behøver jeg ikke en tale for at kunne forklare, for jeg er fuldstændig enig med fru Pia Kjærsgaard i den intention, som der ligger i det her forslag – fuldstændig.
Jeg er også så forarget over, at man kan fremavle kæledyr med det formål at sikre dyret et bestemt udseende – det kan være en flad snude, det kan være et kranie af en bestemt størrelse, det kan være andet – når det samtidig kan betyde, at dyret kommer til at lide overlast af det.
Nu går det her specifikt på hunde, men det er sådan set kæledyr i bred forstand.
Så det skal vi til livs!
Det skal vi til livs, og jeg vil også gøre alt, jeg kan, for at få lavet regler, der sikrer, at vi kommer det til livs i Danmark.
Den udfordring, der så specifikt er med forslaget her, for bare at tage det negative først, er, at der så også ligger et ønske om, at man også skal forbyde import af kæledyr med de karakteristika, og det er forventeligt i strid med EU's regler om varernes fri bevægelighed.
Men det skal ikke hindre os i at nå i mål med det, som jeg hører at vi fuldstændig deler, nemlig at vi i Danmark skal have regler, der gør op med, at man kan fremavle ekstreme træk med det formål at skaffe et dyr et bestemt udseende, når det samtidig betyder, at dyret kommer til at lide overlast.
Heldigvis, kan man sige, er vi også i gang.
Som det nok vil være nogle bekendt, fremkom jeg med et regeringsudspil på dyrevelfærdsområdet her i sidste uge, hvor der ligger en stribe forskellige initiativer, herunder et initiativ, der specifikt adresserer det, som fru Pia Kjærsgaards beslutningsforslag her også drejer sig om, nemlig at vi skal have skaffet parametre for, hvordan man kan avle kæledyr i bred forstand i Danmark.
Det er ikke, fordi det skal tage lang tid, for det er nogle parametre, vi kan finde i nærliggende lande.
Jeg ved, at eksempelvis Norge og Holland, og jeg tror også Tyskland, har nogen erfaring med det her.
Jeg har også været i god kontakt med Dyrenes Beskyttelse omkring det her specifikke forslag og det forslag, vi lægger op i regeringens udspil, og de har også parametre, som vi kan bruge.
Så det vil jeg arbejde videre med, og vi er som sagt allerede gået i gang med forhandlinger omkring dyrevelfærdsudspillet, herunder også det her forslag, og uden at skulle røbe, hvad der foregår bag lukkede døre, fornemmer jeg i hvert fald en ret bred politisk opbakning til, at vi skal gå videre med det.
Så når vi ikke kan støtte det specifikke beslutningsforslag, handler det ene og alene om den her udfordring med, at det kan være i strid med EU's regler, men det ændrer ikke på min holdning og dermed regeringens holdning, nemlig at vi skal det her til livs.
Jeg er fuldstændig enig i intentionen, og det kommer vi også til at arbejde videre med i de forhandlinger, som gerne skulle munde ud i en forhåbentlig bred politisk aftale om dyrevelfærd, herunder et forslag om at nedfælde, og dermed gøre til lov, regler omkring de karakteristika, der skal kunne være i forhold til fremavl af kæledyr, sådan at vi kan komme det til livs, at man ekstremavler på kæledyrene, med det formål at de har et bestemt udseende, selv om det går ud over dyrenes velfærd.